ROZHODNUTIE KOMISIE
z 29. mája 2008
o finančnom príspevku Spoločenstva na núdzové opatrenia zamerané na boj proti katarálnej horúčke oviec v Spojenom kráľovstve v roku 2007
[oznámené pod číslom K(2008) 2161]
(Iba anglické znenie je autentické)
(2008/418/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho apoločenstva,
so zreteľom na smernicu Rady 2000/75/ES z 20. novembra 2000 stanovujúcu špecifické ustanovenia pre kontrolu a likvidáciu katarálnej horúčky oviec - modrého jazyka (1), a najmä na jej článok 9 ods. 2,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (2), a najmä na jeho článok 3 ods. 3 a článok 3 ods. 5,
keďže:
(1)
Rozhodnutím 90/424/EHS sa ustanovujú postupy, ktorými sa riadi finančné prispievanie Spoločenstva na špecifické veterinárne opatrenia vrátane núdzových opatrení. S cieľom pomôcť pri eradikácii katarálnej horúčky oviec v čo najkratšom čase je členským štátom poskytovaný finančný príspevok na náklady súvisiace s určitými opatreniami zameranými na boj proti ohniskám katarálnej horúčky oviec.
(2)
V článku 3 ods. 5 rozhodnutia 90/424/EHS sa ustanovujú pravidlá týkajúce sa percentuálneho podielu nákladov vzniknutých členským štátom, ktoré sa môžu hradiť v rámci finančného príspevku Spoločenstva.
(3)
Vyplatenie finančného príspevku Spoločenstva na núdzové opatrenia zamerané na boj proti katarálnej horúčke oviec podlieha pravidlám ustanoveným v nariadení Komisie (ES) č. 349/2005 z 28. februára 2005 stanovujúcom pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (3). Toto nariadenie sa uplatňuje na finančné príspevky Spoločenstva poskytnuté členským štátom, pokiaľ ide o definované oprávnené výdavky na opatrenia zamerané na eradikáciu určitých chorôb v situáciách uvedených v článku 3 ods. 1 rozhodnutia 90/424/EHS.
(4)
V roku 2007 sa v Spojenom kráľovstve vyskytlo ohnisko katarálnej horúčky oviec. Výskyt tejto nákazy predstavuje závažné riziko pre populáciu hospodárskych zvierat Spoločenstva.
(5)
V tejto súvislosti prijalo Spojené kráľovstvo potrebné núdzové opatrenia s cieľom vyhnúť sa šíreniu katarálnej horúčky oviec.
(6)
Dňa 28. novembra 2007 predložilo Spojené kráľovstvo finančné informácie potrebné pred poskytnutím finančnej podpory Spoločenstva v súlade s článkom 6 nariadenia (ES) č. 349/2005.
(7)
Spojené kráľovstvo v plnej miere splnilo svoje technické a administratívne povinnosti stanovené v článku 3 rozhodnutia 90/424/EHS a v článku 6 nariadenia (ES) č. 349/2005.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva pre Spojené kráľovstvo
Bez toho, aby bol dotknutý článok 10a rozhodnutia 90/424/EHS, môže byť Spojenému kráľovstvu udelený finančný príspevok Spoločenstva na pokrytie nákladov, ktoré vznikli tomuto členskému štátu v roku 2007 pri prijímaní opatrení uvedených v článku 3 ods. 2 rozhodnutia 90/424/EHS na boj proti katarálnej horúčke oviec.
Článok 2
Adresát
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 29. mája 2008